b'\n_START_ARTICLE_\nAjaccio\n_START_SECTION_\nGeografija\n_START_PARAGRAPH_\nMesto le\xc5\xbei na zahodni obali Korzike ob istoimenskem zalivu. Pristani\xc5\xa1ki del se nahaja vzhodno od samega sredi\xc5\xa1\xc4\x8da, na jugu za\xc5\xa1\xc4\x8diten s polotokom.\n_START_SECTION_\nZgodovina\n_START_PARAGRAPH_\nNaselbina naj bi se za\xc4\x8dela razvijati v 2. stoletju, ko naj bi tod bilo domnevno rimsko pristani\xc5\xa1\xc4\x8de. Nedavne raziskave so odkrile nekaj zgodnjekr\xc5\xa1\xc4\x8danskih predmetov. Leta 591 se Ajaccio omenja kot sede\xc5\xbe \xc5\xa1kofije, mesto samo se je tedaj nahajalo nekoliko severneje, na mestu sedanjih \xc4\x8detrti Castel Vecchio in Sainte-Lucie, v 8. stoletju pa je kot ve\xc4\x8dina drugih korzi\xc5\xa1kih priobalnih krajev prakti\xc4\x8dno izumrl._NEWLINE_Leta 1492 naj bi na ozemlju nekdanjega Ajaccia obstajala grad  in katedrala, katera je bila kasneje, leta 1784, poru\xc5\xa1ena. S koncem 15. stoletja so mesto ponovno naselili Genove\xc5\xbeani in utrdili svoj polo\xc5\xbeaj na jugu otoka. Nova naselbina je \xc5\xbee kmalu postala glavno mesto pokrajine Au Del\xc3\xa0 Des Monts, predhodnice sedanjega departmaja._NEWLINE_Od leta 1553 do 1559 je bil pod francosko okupacijo, od leta 1768 pa dokon\xc4\x8dno pre\xc5\xa1el v roke Francozom. Za \xc4\x8dasa Napoleona - rojen je bil prav v Ajacciu - je bilo \xc5\xa1e dodatno izgrajeno, s\xc4\x8dasoma pa postalo najve\xc4\x8dje mesto na otoku, do tedaj je to bila Bastia._NEWLINE_Med prvo svetovno vojno je bil pomembna pomorska baza antante. Med drugo svetovno vojno je Ajaccio 8. oktobra 1943 postal prvo osvobojeno mesto na ozemlju Francije. _NEWLINE_Slovencem je Ajaccio ostal v tragi\xc4\x8dnem spominu zaradi letalske nesre\xc4\x8de Douglasa DC-9, namenjenega na letali\xc5\xa1\xc4\x8de v Ajacciu, v kateri je 1. decembra 1981 \xc5\xbeivljenje izgubilo vseh 173 slovenskih turistov in 7 \xc4\x8dlanov posadke, ki so se z Inex-Adrio peljali na Korziko na po\xc4\x8ditnice.'